Forslag til EUROPA-PARLAMENTETS OG RÅDETS DIREKTIV om begrænsning af markedsføring og anvendelse af visse polycykliske aromatiske kulbrinter i blødgøringsmidler til gummi og i dæk (27. ændring af Rådets direktiv 76/769/EØF)

(forelagt af Kommissionen)

BEGRUNDELSE

1. INDLEDNING OG BAGGRUND

Nogle polycykliske aromatiske kulbrinter (PAH) er klassificeret som kræftfremkaldende, mutagene og reproduktionstoksiske. Benzo[a]pyren (BaP) kan benyttes som et kvantitativt og kvalitativt mål for indholdet af PAH. BaP er klassificeret som kræftfremkaldende, mutagent og reproduktionstoksisk i kategori 2 i direktiv 67/548/EØF og kan frembyde uacceptable risici for menneskers sundhed og miljøet. Herudover betragtes PAH'er som persistente organiske miljøgifte i henhold til FN/ECE-protokollen om persistente organiske miljøgifte (protokollen fra 1998 til 1979-konventionen om grænseoverskridende luftforurening over store afstande angående persistente organiske miljøgifte) og er omfattet af krav om nedbringelse af de samlede årlige emissioner.

PAH kan forekomme som bestanddel i olier. Nogle sådanne olier anvendes som blødgøringsmidler ved fremstilling af dæk. Blødgøreren indarbejdes i gummimassen og forbliver indesluttet i gummiet i det færdige dæk. Følgelig kan blødgøringsmidlet også være til stede i dækfragmenter. Ved hjælp af særlige tekniske processer kan indholdet af visse PAH i blødgøringsmidler bringes ned til et ganske lavt niveau. Dækproducenterne har været villige til at arbejde henimod et højt niveau af sundheds- og miljøbeskyttelse ved at udfase blødgørere med højt aromatindhold.

Kommissionen foreslår at begrænse markedsføring og anvendelse af blødgøringsmidler og dæk, hvis indhold af bestemte PAH'er er over en vis størrelse, samtidig med at betingelserne for det indre markeds funktion bevares og forbedres.

Direktivforslaget indfører derfor harmoniserede bestemmelser om markedsføring og anvendelse af visse PAH'er i gummiblødgørere og dæk.

2. BEGRUNDELSE FOR FORSLAGET

Hvad er formålet med den foreslåede aktion set i relation til Fællesskabets forpligtelser?

Formålet er at bringe emissionen til miljøet af dækfragmenter, der indeholder kræftfremkaldende stoffer, ned på et acceptabelt niveau og at begrænse de mulige sundheds- og miljørisici, og det kan kun gøres ved at begrænse markedsføring og anvendelse af PAH-holdige blødgørere og af dæk, der er fremstillet under anvendelse af sådanne blødgørere.

Forslaget har til formål at bevare det indre marked. Når medlemsstaterne vedtager nationale forskrifter, som begrænser markedsføring og anvendelse af farlige stoffer og præparater, vil der opstå hindringer for samhandelen som følge af forskelle mellem medlemsstaternes lovgivning. Forslagsudkastet tager sigte på at give det indre marked bedre betingelser for at fungere, samtidig med at der sikres et højt niveau af sundheds- og miljøbeskyttelse.

Hvilke muligheder har EU for at gribe ind?

Den eneste mulighed er at fremsætte et forslag om ændring af direktiv 76/769/EØF, som fastsætter harmoniserede regler for markedsføring og anvendelse af PAH-holdige blødgørere og af dæk, der er fremstillet under anvendelse af sådanne blødgørere.

Er det påkrævet med ensartede regler? Er det ikke tilstrækkeligt at sætte mål, som medlemsstaterne skal opfylde?

Med ændringsforslaget indføres der ensartede regler for omsætning af gummiblødgørere og dæk, der indeholder bestemte PAH'er. Der sikres tillige et højt niveau af sundheds- og miljøbeskyttelse. Disse mål kan kun nås med det foreslåede ændringsforslag. Fastsættelse af mål vil ikke være tilstrækkeligt.

3. FORSLAGETS VIRKNING

Den foreslåede ændring udbygger bilag I til direktiv 76/769/EØF ved at tilføje PAH-stofferne. Markedsføring og anvendelse af PAH i gummiblødgørere og dæk vil dermed blive begrænset.

4. OMKOSTNINGER OG FORDELE

4.1. Omkostninger

Direktivforslaget indebærer for dækbranchen den tekniske udfordring, som det er at fastholde de sikkerhedsmæssige egenskaber for bestemte dæk på et tilstrækkelig højt niveau. Dækproducenterne er af hensyn til et højt beskyttelsesniveau for sundhed og miljø frivilligt gået med til at udfase PAH-holdige blødgørere, forudsat at det ikke går ud over dækkenes sikkerhedsmæssige præstationer. Nogle producenter af gummiblødgørere har allerede udviklet midler med lavt PAH-indhold, og produktionen af de PAH-holdige midler er faldende. Der bør træffes foranstaltninger til sikring af, at leverandørerne kan tilfredsstille efterspørgslen. Vedtagelse af dette direktivudkast vil sende et klart signal til producenter af blødgøringsmidler og dæk om, at blødgørere med lavt indhold af PAH'er på et tidspunkt bliver standarden.

4.2. Fordele

Fordelene ved forslaget er, at der etableres et indre marked og opnås et højt niveau af sundheds- og miljøbeskyttelse. Den foreslåede begrænsning sikrer udfasning af PAH-holdige blødgørere og af dæk, der er fremstillet under anvendelse af sådanne blødgørere. Fremstilling af PAH-frie blødgørere af høj kvalitet vil gøre den pågældende europæiske industri mere konkurrencedygtig.

5. PROPORTIONALITET

Direktivets fordele i form af høj beskyttelse af sundhed og miljø opnås med ganske lave omkostninger.

6. HØRINGER UNDER UDARBEJDELSEN AF DIREKTIVUDKASTET

Der er under forberedelsen af forslaget søgt bistand på møder med eksperter fra medlemsstaterne, den europæiske gummibrancheorganisation BLIC, olieselskabernes europæiske organisation CONCAWE og den europæiske bilindustri. Også den europæiske forbrugerorganisation BEUC er blevet opfordret til at indgive bemærkninger.

7. OVERENSSTEMMELSE MED TRAKTATEN

Forslaget har til formål at bevare det indre marked og samtidig sikre et højt beskyttelsesniveau for sundhed og miljø. Det er således i overensstemmelse med traktatens artikel 95, stk. 3.

8. EUROPA-PARLAMENTET OG DET ØKONOMISKE OG SOCIALE UDVALG

I overensstemmelse med traktatens artikel 95 anvendes proceduren med fælles beslutningstagning sammen med Europa-Parlamentet. Det Økonomiske og Sociale Udvalg skal høres.

2004/0036 (COD)

Forslag til EUROPA-PARLAMENTETS OG RÅDETS DIREKTIV om begrænsning af markedsføring og anvendelse af visse polycykliske aromatiske kulbrinter i blødgøringsmidler til gummi og i dæk (27. ændring af Rådets direktiv 76/769/EØF)

(EØS-relevant tekst)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 95,

under henvisning til forslag fra Kommissionen [1],

[1] EUT ...

under henvisning til udtalelse fra Det Europæiske Økonomiske og Sociale Udvalg [2],

[2] EUT ...

efter proceduren i traktatens artikel 251 [3], og

[3] EUT ...

ud fra følgende betragtninger:

(1) Ved fremstilling af dæk benyttes der blødgøringsmidler, der kan indeholde varierende mængder af ikke tilsatte polycykliske aromatiske kulbrinter (PAH). Under produktionsprocessen kan PAH'erne blive indarbejdet i gummimassen. Derfor kan de være til stede i varierende mængde i det endelige produkt.

(2) Benzo[a]pyren (BaP) giver et kvantitativt og kvalitativt mål for indholdet af PAH'er. BaP og andre PAH'er er klassificeret som kræftfremkaldende, mutagene og reproduktionstoksiske. Desuden er flere blødgøringsmidler blevet klassificeret som kræftfremkaldende, mutagene og reproduktionstoksiske på grund af deres indhold af PAH'er.

(3) CSTEE har sagt god for de videnskabelige resultater, der viser PAH'ers sundhedsskadelige virkninger.

(4) Afgivelsen af BaP og andre PAH'er til miljøet bør bringes så langt ned som muligt. For at opnå et højt beskyttelsesniveau for menneskers sundhed og miljøet og for at bidrage til nedbringelse af de samlede årlige emissioner af PAH'er som krævet i protokollen fra 1998 til 1979-konventionen om grænseoverskridende luftforurening over store afstande angående persistente organiske miljøgifte synes det derfor nødvendigt at begrænse markedsføring og anvendelse af BaP og visse andre PAH'er i blødgøringsmidler til gummi og i dæk.

(5) Rådets direktiv 76/769/EØF af 27. juli 1976 om indbyrdes tilnærmelse af medlemsstaternes administrativt eller ved lov fastsatte bestemmelser om begrænsning af markedsføring og anvendelse af visse farlige stoffer og præparater [4] bør derfor ændres i overensstemmelse hermed.

[4] EFT L 262 af 27.9.1976, s. 201, med ændringer.

(6) Uden at anden EU-lovgivning tilsidesættes, gælder dette direktiv for dæk til personbiler [5], vare- og lastbiler [6], traktorer og landbrugsmaskiner [7] samt motorcykler [8].

[5] Rådets direktiv 92/23/EØF, EFT L 129 af 15.5.1992, s. 95, med ændringer.

[6] Rådets direktiv 92/23/EØF, EFT L 129 af 15.5.1992, s. 95, med ændringer.

[7] FN/ECE-regulativ nr. 106.

[8] Europa-Parlamentets og Rådets direktiv 97/24/EF, EFT L 226 af 18.8.1997, s. 1, med ændringer.

(7) Af hensyn til opfyldelse af de ønskede sikkerhedskrav, især dækkenes vejgreb i vådt føre, er der behov for en overgangsperiode, hvor dækproducenterne kan udvikle og afprøve nye dæktyper, der kan fremstilles uden aromatholdige blødgøringsmidler. Ifølge de i dag foreliggende oplysninger kommer udviklings- og afprøvningsarbejdet til at strække sig over et betydeligt tidsrum, da producenterne er nødt til at gennemføre en lang række prøvekørsler, inden de nye dæk kan garanteres det ønskede høje vejgreb i vådt føre. Derfor bør direktivet anvendes på virksomhederne fra den 1. januar 2009, dog ikke for så vidt angår racerdæk, som direktivet bør anvendes på fra den 1. januar 2012. Der kan ikke fastsættes nogen realistisk dato for anvendelse af dette direktiv på dæk til fly, da der stilles særlige sikkerhedskrav til sådanne dæk. Den dato, fra hvilken dette direktiv bør anvendes på sådanne dæk, kan imidlertid fastsættes i overensstemmelse med artikel 2a i direktiv 76/769/EØF.

(8) Vedtagelse af harmoniserede prøvningsmetoder er en forudsætning for anvendelse af dette direktiv på indholdet af PAH'er i blødgøringsmidler til gummi og i dæk. Vedtagelse af sådanne prøvningsmetoder bør ikke forsinke direktivets ikrafttræden. Prøvningsmetoden skal fortrinsvis udvikles på europæisk eller internationalt plan, dvs. af enten Den Europæiske Standardiseringsorganisation CEN eller Den Internationale Standardiseringsorganisation ISO. Kommissionen kan offentliggøre henvisninger til de relevante CEN- eller ISO-standarder, eller den kan fastsætte sådanne metoder i overensstemmelse med artikel 2a i direktiv 76/769/EØF, hvis det er påkrævet.

(9) Dette direktiv berører ikke Fællesskabets minimumsforskrifter for beskyttelse af arbejdstagere, herunder Rådets direktiv 89/391/EØF af 12. juni 1989 om iværksættelse af foranstaltninger til forbedring af arbejdstagernes sikkerhed og sundhed under arbejdet [9] og særdirektiver baseret herpå, særlig Rådets direktiv 90/394/EØF af 28. juni 1990 om beskyttelse af arbejdstagerne mod risici for under arbejdet at være udsat for kræftfremkaldende stoffer [sjette særdirektiv i henhold til artikel 16, stk. 1, i direktiv 89/391/EØF] [10] og direktiv 98/24/EF af 7. april 1998 om beskyttelse af arbejdstagernes sikkerhed og sundhed under arbejdet mod risici i forbindelse med kemiske agenser (fjortende særdirektiv i henhold til direktiv 89/391/EØF, artikel 16, stk. 1) [11] -

[9] EFT L 183 af 29.6.1989, s. 1.

[10] EFT L 196 af 26.7.1990, s. 1, med ændringer.

[11] EFT L 131 af 5.5.1998, s. 11.

UDSTEDT FØLGENDE DIREKTIV:

Artikel 1

Bilag I til direktiv 76/769/EØF ændres som angivet i bilaget til nærværende direktiv.

Artikel 2

Medlemsstaterne vedtager og offentliggør senest den ... 200x [et år efter dets ikrafttræden] de love og administrative bestemmelser, der er nødvendige for at efterkomme dette direktiv. De underretter straks Kommissionen herom.

Medlemsstaterne anvender disse bestemmelser fra den 1. januar 2009, dog således at de først anvendes fra den 1. januar 2012 på racerdæk til brug ved officielle sportsbegivenheder.

Bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

Artikel 3

Dette direktiv træder i kraft på tyvendedagen efter offentliggørelsen i Den Europæiske Unions Tidende.

Artikel 4

Dette direktiv er rettet til medlemsstaterne.

Udfærdiget i Bruxelles, den .

På Europa-Parlamentets vegne På Rådets vegne

Formand Formand

BILAG

Følgende punkt [XX] indsættes i bilag I til direktiv 76/769/EØF:

[XX]. Polycykliske aromatiske kulbrinter (PAH)

1. benzo[a]pyren (BaP) CAS nr. 50-32-8

2. benzo[e]pyren (BeP) CAS nr. 192-97-2

3. benzo[a]anthracen (BaA) CAS nr. 56-55-3

4. chrysen (CHR) CAS nr. 218-01-9

5. benzo[b]fluoranthen (BbFA) CAS nr. 205-99-2

6. benzo[j]fluoranthen (BjFA) CAS nr. 205-82-3

7. benzo[k]fluoranthen (BkFA) CAS nr. 207-08-9

8. dibenzo[a,h]anthracen (DBAhA) CAS nr. 53-70-3 // (1) Blødgøringsmidler til gummi må hverken markedsføres eller anvendes til fremstilling af dæk, hvis de indeholder mere end 1 mg BaP pr. kg eller mere end 10 mg/kg af alle opregnede PAH'er tilsammen.

(2) Endvidere må dæk ikke markedsføres, hvis de indeholder blødgøringsmidler, der ligger over grænseværdierne i punkt 1.

(3) Markedsføring og anvendelse til fremstilling af dæk til fly er ikke omfattet af bestemmelserne i punkt 1 og 2.

Den dato, hvorfra dette direktiv anvendes på sådanne dæk, kan imidlertid fastsættes i overensstemmelse med artikel 2a i direktiv 76/769/EØF.